तेंदुलकर-लक्ष्मण क्रिकइंफो पुरस्कार के लिए नामित  
सचिन तेंदुलकर को एक दिवसीय क्रिकेट में पहला दोहरा शतक लगाने के लिए ईएसपीएन क्रिकइंफो ने 2010 में सर्वश्रेष्ठ वनडे बल्लेबाज पुरस्कार की श्रेणी में नामित किया है।
मास्टर ब्लास्टर सचिन तेंदुलकर को एक दिवसीय क्रिकेट में पहला दोहरा शतक लगाने के लिये ईएसपीएन क्रिकइंफो ने 2010 में सर्वश्रेष्ठ वनडे बल्लेबाज पुरस्कार की श्रेणी में नामित किया है।  भारत के भरोसेमंद बल्लेबाज वीवीएस लक्ष्मण को भी सर्वश्रेष्ठ टेस्ट बल्लेबाज पुरस्कार के लिए नामांकन किया गया। कुल 10 पुरस्कारों का नामांकन किया गया है जिसमें यह हैदराबादी कलात्मक बल्लेबाज तीन में नामित है।  तेंदुलकर ने पिछले साल 24 फरवरी को दक्षिण अफ्रीका के खिलाफ ग्वालियर में नाबाद 200 रन बनाए थे। वह सात अन्य खिलाड़ियों के अलावा हमवतन वीरेंद्र सहवाग और विराट कोहली के साथ इस दौड़ में शामिल हैं। मोहाली में आस्ट्रेलिया के खिलाफ लक्ष्मण की 73 रन की नाबाद, कोलंबो में श्रीलंका के खिलाफ 103 रन की नाबाद और डरबन में दक्षिण अफ्रीका के खिलाफ 96 रन की पारी की बदौलत वह इस पुरस्कार के प्रबल दावेदार दिख रहे हैं। सहवाग को भी इस श्रेणी में नामित किया गया है जिन्होंने गाले में श्रीलंका के खिलाफ पहले टेस्ट में आक्रामक 109 रन की पारी खेली थी। बायें हाथ के युवा बल्लेबाज सुरेश रैना को सेंट लूसिया में विश्व ट्वेंटी20 के दौरान दक्षिण अफ्रीका के खिलाफ 101 रन की विस्फोटक पारी के लिये टी20 बल्लेबाज की श्रेणी में नामांकित किया गया है।